CCCXII.  Privilegium pro parthenone S. Alexandri Parmensi.   (Anno 1138, April. 12.) [AFFO,  Storia della citta di Parma,  II, p. 348, ex archivo monasterii S. Alexand. Parm.]
Author: Innocentius II

INNOCENTIUS episcopus, servus servorum Dei, dilectae in Christo filiae AGNETI abbatissae monasterii Beati Alexandri quod intra civitatem Parmensem situm est, ejusque sororibus, tam praesentibus quam futuris, in eodem loco regulariter substituendis in perpetuum.

Cum pro omnibus Ecclesiis et religiosis locis ex injuncto nobis officio debeamus sollicitudinem gerere, pro illis tamen magis studiosos nos esse convenit, qui beato Petro specialius inhaerere et ad ejus jus pertinere noscuntur. Proinde, dilecta in Domino filia Agnes abbatissa, tuis et sororum tuarum rationalibus postulationibus clementer annuimus, et Beati Alexandri monasterium in quo divinis estis obsequiis mancipatae, quod utique B. Petri juris existit, sub apostolicae sedis tutelam protectionemque suscipimus, et apostolicae sedis patrocinio communimus; statuentes ut quascunque possessiones, quaecunque bona idem coenobium inpraesentiarum juste et legitime possidet, aut in futurum concessione pontificum, liberalitate regum vel principum, oblatione fidelium, seu aliis justis modis, poterit adipisci, firma vobis vobisque succedentibus, et per vos eidem coenobio in perpetuum, et illibata permaneant. In quibus haec propriis nominibus adnotanda subjunximus: intra civitatem Parmensem ecclesiam Beati Bartholomaei cum omnibus suis pertinentiis; in Fabrario ecclesiam Sancti Andreae cum omnibus ad eam pertinentibus et cum dominicatu; terras seu possessiones quas in Foligaria habetis; in Fodico ecclesiam Beati Jacobi cum pertinentiis suis; in Belena ecclesiam Beati Laurentii cum suis omnibus pertinentiis. Quidquid etiam in terris, vineis et domibus apud Melajanum et Colornium possidetis. Prope eamdem civitatem Parmensem quaecunque apud Meletolum, Baganzolam Valeriam, et Vicugibuli in terris, vineis, domibus et dominicatibus possidetis. Apud Vigorcolum clausuram unam vinearum cum terris aliis et villanis. Quaecunque praeterea in Juliniano et in Purpurano tam in terris et vineis quam in villanis, domibus et aliis rebus possidetis. Ea vero quae apud Vigattuli, Marturani, vel in basilica Nola, in Moliole, in Castello novo, in Feline, in Vigodemeri, in Traversedula, in Purilio, in Berotto, in Cadecomazi, in Noceto in terris, vineis et aliis rebus possidetis, praesenti vobis scripto firmamus. Decimam etiam laborum vestrorum quos propriis excolitis sumptibus, nullus a vobis exigere praesumat. Chrisma sane, oleum sanctum, consecrationes altarium seu ecclesiarum, ordinationes clericorum, qui ad sacros ordines fuerint promovendi a dioecesano suscipietis episcopo, si quidem Catholicus fuerit, et gratiam sedis apostolicae habuerit, atque ea gratis et absque pravitate aliqua voluerit exhibere. Alioquin Catholicum quem malueritis adeatis antistitem, qui nimirum nostra fultus auctoritate, quod postulatur indulgeat. Obeunte vero te nunc ejusdem loci abbatissa, vel quaecunque sororum quae tibi in regimine abbatiae successerint, nulla ibi persona qualibet subreptionis astutia seu violentia praeponatur, nisi quam sorores ejusdem loci aut pars earumdem consilii sanioris secundum Dei timorem et regulam beati Benedicti elegerint. Porro sepulturam ipsius loci liberam esse decernimus, ut eorum qui illic sepeliri deliberaverint, devotioni et extremae voluntati, nisi forte excommunicati fuerint, nullus obsistat. Nulli ergo omnino hominum fas sit praefatum monasterium temere perturbare, aut ejus possessiones auferre, vel ablatas retinere. minuere, aut aliquibus vexationibus fatigare, sed omnia integre conserventur earum, pro quarum gubernatione et sustentatione concessa sunt, usibus omnimodis profutura. Ad indicium autem perceptae hujus a Romana Ecclesia libertatis, et quod idem monasterium beati Petri juris existat, bizantium unum nobis nostrisque successoribus annis singulis persolvetis. Si qua igitur in futurum ecclesiastica saecularisve persona, hujus nostrae constitutionis paginam sciens, contra eam temere venire tentaverit, secundo tertiove commonita, si non congrue satisfecerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Ego Innocentius Catholicae ecclesiae episcopus ss. Ego Conradus Sabinensis episcopus ss. Ego Albericus Ostiensis episcopus ss. Ego Bernardus presbyter cardinalis tit. Sanctae Crucis in Hierusalem ss. Ego Anselmus presbyter cardinalis tit. Sancti Laurentii in Lucina ss. Ego Lucas presb. card. tit. SS. Joannis et Pauli ss. Ego Balduinus presb. card. tit. Sanctae Mariae fundentis oleum ss. Ego Oddo diac. card. S. Georgii ad Velum Aureum ss. Ego Guido diac. card. Sanctor. Cosmae et Damiani ss. Ego Guido diac. card. Sancti Adriani ss. Ego Grisogonus diac. card. S. Mariae in porticu ss. Ego Hubaldus diac. card. S. Mariae in Via Lata ss. Ego Ivo diac. card. S. Mariae in Lauro ss. Ego Octavianus diac. card. Sancti Nicolai in Carcere ss. Datum Laterani per manum Almerici sanctae Romanae Ecclesiae diac. card. et cancell., II Idus Aprilis, indictione I, Incarnationis Dominicae anno 1138, pontificatus vero domni Innocentii secundi papae anno IX. Pendet bulla plumbet.